Animal Farm – hier "blok" ek!
Ek ry vroegoggend werk toe, elke keer slaan die mooi sonsopkomste my asem weg en in stilte dink ek by myself… nog 'n dag, nog 'n kans.
In die middae as ek die pad terugvat huistoe kyk ek weer met dieselfde oë – maar skielik laat dit wat my oë my laat sien aan die boek "Animal Farm" dink. Lug- en mens besoedeling maak die prentjie half tragies lyk. Die wereld lyk soos een van hierdie hedendaagse wetenskapfiksie films, waar als so half swart en wit is, waar als lyk asof dit net ter wille van oorlewing gaan, ongeag die letsels wat jy laat.
Ek sê juis Dinsdag vir my seun, ek verstaan nie die alewige lig in hul huis nie – dit is ongesond, mens moet in donkerte gehul wees om goed uit te rus, anders skakel jou brein nooit heeltemal af nie. Ek verstaan ook glad nie die vrees wat mense vir die nag het nie – want dit is sy verskoning, hy het gewoond geraak van die alewige lig wat moet brand, vir die slag as sy vriendin op 'n naweek oorslaap want sy is bang vir die donker? Rerig? 'n Ma, 'n volwasse vrou wat bang is vir die donker? Ek is banger vir die dag want dan begeef jy jouself tussen meer bose mense as in die nag… jy mag dalk koffie sit en drink met 'n psigopaat reglangs jou… nee wat, die nag maak my nie bang nie, ek is nie in die nag blootgestel aan leuens, immoraliteit, venyn, jaloesie ens nie – ek kan in die stikdonkerte slaap en vergeet van die dinge om my. Maar ja, gaan doen asb bietjie navorsing oor waarom dit donker moet wees as jy slaap.
Terug na "Animal Farm" wonder ek weer oor die impak van die mens op die planeet. Hierdie lieflike lewendige planeet wat asemhaal en elke oggend, vroegoggend vir ons nog 'n kans gee, net om in die middae met die terugry te besef "die mens" het alweer verbrou. Kyk hoe lyk die aarde om my, vuil, vol anargie, leuens en selfvoldane mense wat om ons rondloop en hulself bemagtig ten koste van 'n ander.
Die wereld lyk soveel anders op plekke waar daar nie 'n spul mense saam baklei vir oorlewing nie – en die voetspore van die mens by uitstek in die minderheid is. Jy kan enige tyd daar inbeweeg en weet dat die natuur en die diere in perfekte harmonie lewe. Die een bevark nie die ander nie – niks konkel nie, als vul mekaar net aan, sonder dat daar enige geskrewe wette of reëls is waaraan gehoorsaam moet word. Wette en reëls is deel van die natuur, en 'n ingebore eienskap waar die "een" weet die ander kan nie sonder die ander nie, en daarom word als met heilige respek benut en hanteer, solank "die mens" net nie in die meerderheid daar heers nie.
Ons leef in die tye van 'n "Animal Farm" era met geen waardesisteme, geen integriteit, geen karakter als gaan net wat jy vir jouself uit 'n gegewe oomblik kan neem, maak nie saak of dit ten koste van jou naaste of selfs die planeet is nie. Ek kan nie anders as om te wonder oor wat God dink as Hy in al Sy glorie neerkyk op hierdie aarde nie – geen wonder Hy moes Homself as Lam kom offer het sodat Hy ons kom red het van onsself… want waaragtag as God 'n mens was, was hierdie aarde se bestaan alreeds eeue gelede iets van die verlede gewees…. uitgewis tot die stof wat dit was aan die begin van die skepping, en voor Hy vir "die mens" die wil tot eie keuse gegee het, omdat Hy ons so vertrou het met Sy beeld.
Julie 19, 2017 at 3:55 nm
Kyk, ek is bang vir die donker. Vrek bang. Veral as ek buite is.
Mens weet nie wat kruip daar weg nie. Dis ook hoekom haat ek die winter. Koue is fine. Dis die donker ry en weer donker by die huis kom wat so pla.
Kyk, ek dink ons as mense kan bly wees. Net nou die dag lees Vroulief vir ons van Noag en die ark, en die verbond wat Hy met Noag gesluit het.
So ons is totale uitwissing vrygespreek. Die ander catch is natuurlik Jesus: Die wat Hom nie aan neem nie, gaan in die einde van dae brand in die hel. Dis nou maar so.
Julie 19, 2017 at 3:58 nm
True as gold, maar nogsteeds ek is banger vir die dag – ek het in die loop van 'n vuurwapen vasgekyk, helder oordag. Daar is te veel mense om my en dit maak my bang want die bose lyk dan nes ek en jy, helder oordag. Maar ek verstaan ook jou gegronde vrese vir dir nag want jy weet nie wat jou sien nie…
Julie 19, 2017 at 6:33 nm
Dis maar soos ek bang is vir hoogtes… realisties is mens nie daaroor nie
Julie 20, 2017 at 8:32 vm
Sjoe, ja, die mens doen baie skade aan die natuur, en aan mekaar, en dit moet verander. Maar die natuur wat ek ken is baie anders as die prentjie wat jy skilder, waar "natuur en die diere in perfekte harmonie lewe. Die een bevark nie die ander nie".
Het jy al gesien hoe buffels 'n watergat verander in 'n poel opgeklitste modder? Hulle bevark letterlik die ander diere.
Die roofdier moor en eet ander diere op. Koeie veg en boelie mekaar om hul plekke in die pecking order te bepaal. 'n Kat speel wreed met 'n muis wat hy gevang het, sonder enige simpatie met sy prooi se lyding.
Dolfynmannetjies is al afgeneem dat hulle 'n mannetjie van 'n ander dofynspesies molesteer.
Die mannetjies van leeus, bobbejane en dolfyne maak soms kleintjies van hul eie spesie dood omdat dit 'n ander mannetjie se kleintjies en nie hul eie is nie. Vroulike spinnekoppe eet hul eie manne op.
See-olifant mannetjies crush hul eie kleintjies in hul ywerigheid om teen ander mannetjies te veg.
Simpatie, begrip, liefde, medelye, samewerking en so sien jy omtrent net by mense. Wrede mense is wel die ergste op die planeet. Maar gewone mense is die beste.
Julie 20, 2017 at 8:46 vm
Ja wel – eintlik is dit seker maar eensydige skrywe, maar die mens se vernietiging hou baie groter trauma vir sy medemens in, by diere gaan dit oor oorlewing. En ja, jy is reg ek moenie mense "onder dieselfde kam skeer" nie – maar huidiglik waar ek my bevind lyk dit of die meeste mense ook net ter wille van oorleweing leef en baie selfgesentreerd voorkom, ongeag die mense wat vertrap word rondom hulle, net om hul eie doel te bereik.
Kyk maar na die klasverskille in hierdie wereld – en veral in ons land, waar die middelklas heeltemal besig is om te vergaan en daar slegs twee klasse mense oorbly, brandarm of skatryk ongeag die simpatie, begrip, liefde, medelye, samewerking onder mekaar. Ons het die verstand gekry om nie net ter wille van oorlewing 'n lewe te lei nie, maar wel met doelgerigte handeling en ongelukkig begin die selfgesentreerdheid die oorhand kry ten koste van mekaar. ANIMAL FARM se moses.